Ахәаахәҭра-Ааглыхратә Палатеи Ливан иҟоу ачеркессцәа Рассоциациеи аусеицура азы Аиқәшаҳаҭра рыбжьарҵеит
Аҟәа. Лаҵарамза 11. Аҧсныпресс. Мадина Чагәааҧҳа. Аҟәа ақалақь аҿы Ахәаахәҭра-Ааглыхратә Палатеи Ливан иҟоу ачеркессцәа Рассоциациеи аусеицура азы Аиқәшаҳаҭра рыбжьарҵеит.
Аҧсны Ахәаахәҭра-Ааглыхратә Палата апрезидент Геннади Гагәылиа ишазгәеиҭаз ала, Ливантәи аделегациа раҧхьаӡа акәны Аҧсны иаҭааит. “Урҭ раара ҳреспублика аусеицура абжьаҵара хықәкы хадас иамоуп. Зымҩаҧгара азҧхьагәаҭоу аусмҩаҧгатәқәа ыҟоуп”, -ҳәа иазгәеиҭеит Геннади Гагәылиа.
Ахәҭакахьала, Ливан иҟоу ачеркессцәа Рассоциациа ахантәаҩы Сариа Абдельраззак иазгәалҭеит: “Ливан Аҧсны Ахаҭарнакра аартра ҳара ҳусеицура раҧхьатәи ашьаҿақәа иреиуахап ҳәа агәыҕра сымоуп. Иара убас, ҳтәылауаа ҧымкрада реиҭанеиааира алыршара аганахьала аусура мҩаҧгатәуп. Ари ҳаҧхьаҟа иазҧхьагәатаны иҳамоу аусмҩаҧгатәқәа иреиҵоу рыхәҭак ауп. Аха ҳаицхырааны урҭ зегьы рынагӡара жәаҳәарада иҳалшоит".